Lysene er tændt. Kameraerne blinker rødt. Den store sal er fyldt. "Standby!" Bag tæppet på scenen står Morten Pedholt. "3.. 2.. 1.. Og værsgo!" Sådan plejer sekunderne at forløbe op til det store show omkring Årets Nordjyde. I år er det femte gang, den erfarne vært skal afvikle begivenheden. Alligevel er der visse ting, der aldrig bliver rutine. - Jeg er ved at dø af skræk, og tænker hvert år: ”Hvorfor fanden gør jeg det her?” Det spørgsmål får Morten lov til at svare på til sidst i denne artikel. Ender med en fest - Det er jo en hel masse mennesker, der har gjort sig meget umage i lang tid for at få showet op at stå, så jeg vil jo nødigt komme til at ødelægge det, siger værten. Torsdag går det løs i Vendsyssel Teater, når Årets Nordjyde 2021 skal kåres. Et show, der hylder de frivillige, der gør noget for andre uden at forvente at få noget igen. - Det kan simpelthen ikke blive rutine. Historierne er for vigtige, siger Morten Pedholt forud for showet. Morten toner oftest frem på skærmen fra TV2 Nords nyhedsstudie i Aabybro, hvor han byder seerne velkomne til en halv times tid med store og små nyheder fra den nordjyske region. Når han torsdag aften byder velkommen, er det en helt anden sag. Eller sal. - Jeg er ikke vant til at skulle have en sal med publikummer til at synes, det er en god aften. Men det ender hvert år med at være en fest. Overrasker deltagerne Forud for festen ligger måneders planlægningsarbejde med at modtage nomineringer, finde finalister og selvfølgelig arrangere alt det, der skal foregå på scenen. Og for Morten Pedholts vedkommende er der især én opgave, han glæder sig til hvert år: - Det er skidesjovt at overraske. Det har han nu gjort 28 gange i forbindelse med Årets Nordjyde. Typisk dukker Morten op med en buket blomster, en knaldrød mikrofon og en fotograf ved sin side. - Jeg allierer mig med nogen, de (finalisterne, red.) kender, som kan hjælpe mig med at sætte overraskelsen op. Det er helt vildt sjovt at komme med sådan en nyhed, når de mindst venter det. Og det er netop dét, seerne og brugerne elsker ved Årets Nordjyde, mener Morten Pedholt. - Det er bare helt vildt fantastisk at klappe mennesker på skulderne. Flyvende gymnast Morten Pedholts egen ’Årets Nordjyde’ er imidlertid hverken én person eller nordjyde. - Jeg har lavet gymnastik i tyve år fra da jeg var fem, og dengang var jeg med i noget, der hed de flyvende Aarhus-gymnaster. Foreningen blev senere omdøbt til ’Flying Superkids’. Gymnastikgruppen rejser nu verden rundt og optræder med spring og akrobatik. Det gjorde de også, dengang Morten Pedholt var med. - Der var en gruppe af forældre og trænere, som tog handsken op og ville hjælpe til, at vi børn fik de her oplevelser som eksempelvis at komme til Canada. Vi fik hele tiden at vide, at hvis ikke det var for forældrene, så kunne det ikke ske. Meget at takke for En af forældrene var folkeskolelærer og rejste med for at undervise gymnasterne, når de var på tour. - Der var fædre, der styrede lyd og lys. Og familier, der brugte deres ferier for at rejse med os ud i verden. Hvis ikke vi havde de mennesker, der melder sig til frivilligt arbejde, ville der ingenting ske, så lige med gymnastikken har jeg helt utroligt meget at takke for i de år. Morten har også selv været gymnastiktræner og kan godt genkende det, når finalisterne i Årets Nordjyde siger: ”Det behøver jeg ikke en tak for, fordi jeg vil det jo gerne.” - Personligt gør det (Årets Nordjyde, red.), at jeg hvert eneste år tænker over, om jeg nu gør nok. Man bliver konfronteret med sin egen indsats i samfundet. Årets Nordjyde 2021 står snart på scenen i Hjørring og modtager en velfortjent hæder for sin frivillige indsats. 'On-Air' Selvom det er en ære for Morten Pedholt at uddele prisen for femte gang, er det også ”en blandet fornøjelse”. - Det er svært, at der skal være én vinder – og jeg kender dem ret godt, når vi når til aftenen – så synes jeg alvorligt og ærligt, at de alle fem skulle vinde. Jeg er selvfølgelig glad på vinderens vegne, men de fire andre er mindst lige så meget vindere. Inden kåringen forløber aftenen med musik og optrædener på scenen i Vendsyssel Teater. - Jeg er totalt starstruck. Jeg er kæmpefan af Troels Gustavsen og Chief One. Og jeg synes, Trine Gadebergs Pelle-karakter er megastærk. Og så er vi tilbage bagved tæppet. Produceren har netop talt ned fra 3. Signalet er ’on air’. Hvorfor gør du det så? - Det er fordi, jeg også godt kan lide det. Lige så snart vi kommer i gang, glemmer jeg alt om de tanker. Jeg kan godt lide savsmuld, men jeg kan også godt være bange for presset, siger Morten Pedholt.

Opsummering:
Årets Nordjyde 2021 står om ganske få timer på scenen i Hjørring. Morten Pedholt er vært, og han har selv haft stor glæde af frivillige indsatser.